**CDS december:**

**Pozvanie na premenu**

*Keď nám (Boh) dal poznať tajomstvo svojej vôle podľa svojho dobrotivého rozhodnutia, čo si v ňom predsavzal uskutočniť v plnosti času: zjednotiť v Kristovi ako v hlave všetko, čo je na nebi aj čo je na zemi.* [Ef 1, 9 – 10]

Boh sa rozhodol zjednotiť v Kristovi ako v hlave všetko! V ďalšej výzve nás Boh kategoricky povoláva k dokonalosti nebeského Otca *Vy teda buďte dokonalí, ako je dokonalý váš nebeský Otec (Mt,5,48)*. Silná výzva a až kategorický príkaz. To, ako sa poznáme a ako sa vnímame, nás môže miasť a vtláčať do pozície „nevhodnosti materiálu“. Sama príroda nám však ponúka riešenie. Kde sa neživé začína premieňať na živé? V humuse (v hnoji), do ktorého prenikajú okom neviditeľné vlákenka korienkov pšeničného zrnka a vyberajú z neho materiál na budovanie nového života. Semienko odumiera, ale posúva dar života ďalej... Najprv stvol, potom klas a v klase nové zrná....

Materiál tohto sveta nie je zlý, ani nehodný – keď ho Pán stvoril, videl, že je to dobré. Svet, hmota, telo, sú dobrým stvorením Božím; telo je viac výrazom duše, ako jej väzením. Hmota tohto sveta môže byť matériou sviatosti, reálneho a účinného znaku Božej prítomnosti. Do tohto sveta bola naveky vtlačená Kristova tvár, ale jej pečať dostane len ten, kto prerazí obruč predsudkov a obáv, a kto rozprestrie šatku súcitu a milosrdenstva pre tých, ktorí nesú kríž. Teda aj my sme tým dobrým materiálom na tvárnenie v Božích rukách.

Od hnoja a od zeme cez zrno k chlebu – až k telu a ku Kristovi – k Bohu. Od vody a od zeme cez vinič k vínu a cez víno ku krvi – ku Kristovi – k Bohu.

Všetko od najnižšieho je vzostupne premieňané až do Boha samého. 1.krok: zem, humus – a zrno. Živé zapadne do neživého, odumiera a dáva silu prvého premenenia humusu – nastáva prvé zjednotenie, ktoré je podkladom rastu nového života – a ten je, musí byť, plodný. Plodnosť je normálnou, Bohom danou a stvorenou formou vývoja všetkého živého. *Tu Boh povedal: „Zem, vyžeň trávu, rastliny s plodom semena a ovocné stromy, prinášajúce plody, v ktorých je ich semeno podľa svojho druhu na zemi.“ A stalo sa tak. Zem vyhnala trávu a rastliny s plodom semena podľa svojho druhu i stromy, prinášajúce ovocie, v ktorom je ich semeno podľa svojho druhu. A Boh videl, že je to dobré.* [Gn 1, 11 – 12] *Boh urobil divú zver podľa svojho druhu, dobytok podľa svojho druhu i všetky plazy podľa svojho druhu. A Boh videl, že je to dobré.* [Gn 1, 25] *Boh ich požehnal a povedal: „Ploďte a množte sa a naplňte morské vody, aj vtáctvo nech sa rozmnožuje na zemi!“* [*Gn* 1, 22] Plodnosť je normálny stav, ale aj poslanie, povinnosť života! Neplodnosť je únik, úchylka, choroba – hriech! Keď klasy dozrejú, nastáva žatva: *A keď úroda dozreje, hneď priloží kosák, lebo nastala žatva.* [Mk 4, 29]

2. krok: dozreté zrná sa pomelú, aby vznikla múka – je to ďalší, vyšší stupeň zjednotenia, drvenie, ktoré bolí, lebo sa odstraňujú tvrdé povrchové šupiny (aké všelijaké tvrdé šupiny sme naniesli výchovou a skúsenosťou na naše duše!), ale na to, aby vznikla nová kvalita, musí ešte múka prejsť vodou – **krst** – a byť prekvasená kvasom (duša Božím slovom), kvasenie. Až tak vznikne cesto, ale to nestačí. Na to, aby vznikol chlieb, cesto musí prejsť ohňom, musí sa upiecť – **birmovka, Duch Svätý** – až tak sa stáva voňavým (*Lebo sme Kristovou ľúbeznou vôňou pre Boha uprostred tých, čo sú na ceste spásy, i tých, čo idú do záhuby.* [2 Kor 2, 15]), chutným a stráviteľným. (Byť pripravený dať sa zjesť, skonzumovať!)

A cesta premenenia ide ďalej: Mocou kňazského slova chlieb sa mení na telo Kristovo. Musí teda prejsť novým, vyšším premenením, ktoré sprostredkuje mocenské slovo. Ale Pán nám nedal Eucharistiu len na to, aby sme ju obdivovali, uctievali ju a jej sa korili... On chce, aby sme ju jedli: *Pri večeri vzal Ježiš chlieb a dobrorečil, lámal ho a dával učeníkom, hovoriac: „Vezmite* ***a jedzte****: toto je moje telo.“* [Mt 26, 26]

Nastupuje ďalšia forma zjednotenia – jedenie, trávenie. Uvedomme si, že s tým, čo prijímame, sa zjednocujeme. Pozor! Jedenie je zjednocovanie, a to platí aj pre spoločenstvo! Jedením sa vytvára určitá forma jednoty – spoločenstvo! Rodina, ktorá si nevie nájsť čas na spoločné stolovanie, sa rozpadne. A to platí aj pre rehoľné komunity, aj pre všetky ostatné spoločenstvá! Spoločné stretnutie pri jedle – pri nejakej slávnostnej príležitosti – nesmie chýbať v žiadnom spoločenstve.

V prirodzenom poriadku si telo prispôsobuje prijatú potravu a premieňa ju na seba. Čo nie je schopné premeniť, to vylučuje. V nadprirodzenom poriadku Kristus – Kristovo telo – Cirkev i Eucharistia – si prispôsobuje kvalitatívne vyššou silou života toho, kto ju prijíma. Nastáva ďalšie premenenie – Chlieb života premieňa ľudskú dušu, človeka. Treba pochopiť, že Kristus neustanovil Eucharistiu ako cieľ premenenia, ale ako jeho prostriedok! Dar, liek! Cieľom premenenia nie je chlieb, ale človek – a skrze premenených ľudí mení celý svet.

Eucharistia pôsobí sama od seba, ale ak ju človek správne prijíma a slobodne sa odovzdáva jej sile, efekt premenenia je omnoho rýchlejší a účinnejší. Slobodná vôľa človeka je schopná premenenie v sebe aj zablokovať. Aj tu platí, že Boh sa nikde nevnucuje. Človek môže aj roky prijímať, ale ak sa nedá premieňať, prijíma zbytočne, márne a hriešne...

Ukazovateľom, indikátorom toho, či správne prijímame, je premenenie. Najprv musíme sami zbadať, že sa mení náš vnútorný svet – naše predsudky, povyšovania sa nad druhých, odsudzovanie a hodnotenie iných... Naša veľkodušnosť, ochota pomôcť, milosrdenstvo, dobroprajnosť, žičlivosť... Ak sa takto mení náš vnútorný svet, pomaly sa bude meniť aj ten malý vonkajší svet okolo nás. Ľudia sa stanú akosi priateľskejšími, pokojnejšími, láskavejšími, menej agresívnymi a v tvojej prítomnosti menej arogantnými. Až keď toto zbadáme, môžeme vedieť, že dobre prijímame.

To, čo Pán cez stáročia odmietal zjaviť – svoje meno – a odmietol ukázať aj Mojžišovi – svoju tvár – vtlačil do tohto sveta skrze Ježiša Krista, svojho Syna. Tým sa však kresťanská viera nestáva ľahšou, neruší sa tajomstvo Otca, nerobí sa prístup k Bohu „lacným“. Meno Syna nesmieme používať ako zaklínadlo. Ona sám varuje pred prázdnym volaním: „Pane, Pane...“ [Mt 7, 21]. Chce, aby sme v jeho mene konali skutky, ktoré konal On. Ak použijeme Jeho tvár ako logo na naše zástavy, ale pritom pod nimi nežijeme Jeho životom, stávajú sa pre nás karikatúrou, ba obžalobou. Pravú Ježišovu tvár uvidí len Veronika a tí, ktorí ju budú nasledovať. Až tam, kde akékoľvek ľudské utrpenie (passio) nachádza súcit (compassio), až tam Muž bolesti vtláča viere a láske pečať pravosti.

Jednoznačne možno povedať: ak už roky prijímame a  okolo nás sa nič nemení, že neprijímame správne. Ak je to naozaj tak, nie je to dôvod na paniku, ale je to dôvod na zmenu – zase forma premenenia! Otvorme sa Bohu a dajme sa premeniť! Aby bol Boh všetko vo všetkom – v nás a skrze nás aj vo svete!

Na zamyslenie:

* Uvedomujem si nutnosť neprestajného rastu a postupnosti premieňania?
* Dávam sa vtiahnuť do tohto tajomstva?
* Viem sa oprieť o silu Eucharistie a dať sa premieňať?

Decembrové spomienky na našich zosnulých ASC

**Anna Mikulová**

**(stredisko Dubnica) \* 8.4.1932 - + 19.12.2001**

Narodila sav obci Kameničany ako štvrtá zo siedmich detí. Vyrastala v katolíckej rodine v skromných podmienkach.

Vyštudovala zdravotnícku školu v Trenčíne. Pracovala v nemocnici v Ilave ako zdravotná sestra na chirurgickom oddelení, väčšinou pri deťoch. V čase totality sa veľmi snažila pomáhať pacientom pri prijímaní sviatostí – pomazanie chorých, zmierenie a sväté prijímanie. Kvôli zdravotným problémom musela predčasne odísť na invalidný dôchodok.

V roku 1991 absolvovala katechetický kurz a pedagogické minimum v Žiline a niekoľko hodín týždenne vyučovala náboženstvo. Počas tohto kurzu spoznala saleziánov spolupracovníkov. 13.9.1998 vstúpila do Združenia saleziánskych spolupracovníkov ako 66 ročná.

Svoje zdravotné problémy a modlitby obetovala za našu saleziánsku rodinu, za jej potreby a apoštolskú činnosť.

Zomrela 19.12.2001 na následky porážky vo veku 69 rokov.

**Vilma Šulíková**

**(stredisko Púchov) \* 5. 5. 1941 - + 3.12.2005**

Narodila sa 5.5.1941. So svojim manželom Jozefom vychovali tri deti. Jedného z nich si Pán povolal za kňaza.

Charakteristickou črtou u nej bola: úcta ku kňazom, spravodlivosť, čestnosť, pevná a silná viera aj v čase perzekúcie. Spolu s manželom sa ešte v hlbokej totalite stretávali s ďalšími rodinami, ktoré viedli kňazi – saleziáni. Pod ich vedením sa zoznamovala s charizmou dona Bosca, ktorú si zobrala za svoj životný cieľ. Vždy bola ochotná pomôcť, poslúžiť, obetovať sa. Prísľuby saleziánky - spolupracovníčky skladala spolu s manželom 26.5.1985.

Pán si ju povolal v deň výročnej konferencie 3.12.2005

**Gabriela Gajarská**

**(stredisko Trnava) \* 31.1.1962 - + 15.12.2011**

Narodila sa v Trnave. Prvé sv. prijímanie ako aj birmovku prijala v Dubovanoch, kde ju po kresťansky vychovávala stará mama. V tom čase tam pôsobil don Malženický a cez neho spoznala saleziánsku spiritualitu dona Bosca. Po skončení ZŠ študovala na ekonomickej škole, kde sa naučila strojopis, čo naplno využila v apoštoláte šírenia kresťanskej literatúry za totalitného režimu.

Celý život mala vážne zdravotné problémy so srdiečkom. Pán Boh jej poslal do cesty ľudí, ktorí jej pomohli prehĺbiť vieru. Ešte za totality 24.5.1987 dala Pánovi prísľub saleziánskej spolupracovníčky. Svoj apoštolský zápal dala do služby prepisovaniu náboženskej literatúry a apoštolátu modlitby a obety.

Veľkým potešením pre ňu boli deti brata Ľubomíra. Pomáhala ich vychovávať od prvých krôčikov a veľmi sa potešila povolaniu jedného z nich ku kňazstvu. Ku koncu života viackrát ležala v nemocnici. V roku 2010 však bol jej zdravotný stav vážny. Počas pobytu v nemocnici, naplno pocítila silu duchovnej rodiny saleziánov spolupracovníkov. Bola povzbudená, že ani v ťažkých chvíľach nezostala sama a uvedomovala si, aké je to úžasné byť súčasťou veľkej Saleziánskej rodiny.

Gabika napriek svojmu chorému srdiečku, ktoré jej nedovolilo bežať, mala srdce na správnom mieste. Mala rada ľudí a preto jej znakom i mottom bol úsmev. Ona i všetci túžili po uzdravení. Pán ale vo svojej prozreteľnosti rozhodol inak, vzal si ju do svojho náručia 15.12.2011 vo veku nedožitých 50 rokov.

**Katarína Beňová**

**(stredisko Zlaté Moravce) \* 23.4.1939 - + 29.12.2013**

Narodila sa v Zlatých Moravciach. Žila a pracovala v Jedľových Kostoľanoch. Už v detstve si obľúbila modlitbu svätého ruženca, predmodlievala sa ho v kostole, bola prvá horliteľka mládežníckej ruže. Každú prvú nedeľu v rodinných domoch po výmene kartičiek svätého ruženca, premietala diapozitívy – Laura Vicuňa, Dominik Savio, Michal Magone, Strieborné pero a iné. Vo svojom apoštoláte pokračovala aj s mladými ľuďmi v prírode, kde si čítali zo Svätého písma.

Ako zdravotná sestra sa starala o chorých v nemocnici a potom ako asistentka na Zdravotníckej škole v Nitre. V tomto období sa venovala aj na duchovnom sprevádzaní dievčat.

Neskôr ju oslovil dôstojný pán Ondrej Válek. Pracovala ako gazdiná na fare a nakoľko mal zdravotné problémy, starala sa aj o jeho zdravie. Túto službu robila 20 rokov a všade kde pôsobil, viedla aj detský spevokol. Po smrti dôstojného pána sa vrátila do Nitry a tam vyše roka robila kostolníčku v kostole sv. Martina na Chrenovej.

Túžila po spoločenstve, v ktorom by našla duchovnú rodinu. Na sviatok Panny Márie Pomocnice sa stretla so spoločenstvom saleziánov spolupracovníkov. Oslovila ju ich charizma – charizma dona Bosca. Po formácii sa stala saleziánkou spolupracovníčkou 31.1.2009.

Zomrela vo veku 74 rokov .

**Štefan Koperniech**

**(stredisko Dubnica nad Váhom) \* 21.4.1955 - + 19.12.2016**

Narodil sa 21.4.1955 v Bardejove. Po ukončení ZŠ nastúpil do Odborného učilišťa strojárského v Dubnici nad Váhom. Od žiackeho veku pôsobil v športe, aktívne do 35roku, neskôr trénoval mládež. V r.1977 sa oženil a spolu s manželkou mali 6 detí. Saleziánska komunita v Dubnici nad Váhom pozvala Štefana spolupracovať na formovaní mládeže, čo s radosťou prijal a postupne sa formoval do rodiny saleziánov spolupracovníkov.

Prísľub zložil 17.11.2001 v Dubnici nad Váhom.

Zomrel vo veku 61 rokov